**Fructul oprit**

*Necorupb*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când te-am văzut întâia oară dezbrăcată,

dezvăluindu-te misterioasă-n faţa mea,

am tresărit cuprins de-un tremur deodată

și-o teamă ireală-n mine se năştea.

Ai apărut în viața mea fără de veste,

învăluită-n aură de înger izgonit,

care s-a rupt din taina dogmelor celeste

pentru-a gusta din pământescul fruct oprit.

Nu îndrăzneam să te ating măcar cu gândul,

căci îngerul trădat în tine încă mai trăia,

ci am rămas pe loc încremenit privindu-l

cum dintr-un înger sfânt în demon se schimba.

În ochii tăi creşteau dorinţe ne-mplinite,

mă răstigneau, fără să știu, pe trupu-ţi în delir,

prin timp ne rătăceam pe nefireşti orbite,

gustând îmbrățișați zeiescul elixir.

Aș fi rămas cu tine veşnic, neuitato,

supus te-aş fi urmat fără să-ţi cer nimic,

iubirea mea de-a pururi ţi-aş fi dat-o

ca-n sferele cereşti din nou să te ridic.

Te-ai risipit însă ca neaua-n primăvară

pe trecătoarele iubiri ce-n zare ți-au ieșit

și m-ai trădat, urmându-ți calea ta precară

de înger detestat și veșnic răzvrătit.